**Ponorte sa do života s queer filmami**

Tlačová správa (23. 11. 2022)

**Šestnásty ročník Filmového festivalu inakosti dnes otvorí hollywoodska komédia Bros, no v programe nechýbajú ani slovenské filmy.**

Hoci **Filmový festival inakosti**, prehliadka LGBTI+ filmov, ktorá sa v Bratislave **koná od 23. do 29. novembra,** ponúka množstvo filmov na vážne témy, v jeho programe nechýbajú ani komédie. FFi otvorí americká romantická komédia ***Kamoši*** (*Bros*, r. Nicholas Stoller). Universal Pictures sa vďaka nej stalo prvým veľkým americkým štúdiom, ktoré nakrútilo komediálnu romancu dvoch gejov a obsadilo do nej iba LGBTI+ hercov a herečky. Divákov čaká *„hľadanie sexu, lásky a romantiky uprostred šialenstva“*. Aj posledné festivalové predstavenie bude patriť kvalitnej zábave, pokračovaniu úspešnej francúzskej komédie o amatérskom gejskom vodnopólovom tíme pod názvom ***Nablýskané krevety vracajú úder*** (*La revanche des Crevettes Pailletées*, r. Maxime Govare, Cédric Le Gallo).V programe festivalu nechýba ani islandská komédia nominovaná na Európske filmové ceny, uletená queer odpoveď na Smrtonosnú pascu 3 – ***Policajné tajomstvo*** (*Leynilögga*, r. H. Þór Halldórsson).

Horúcou novinkou v programe 16. ročníka FFi je i britský komediálny webový seriál ***Sexfluencing***, ktorý nakrútil slovenský režisér pôsobiaci v Spojenom kráľovstve Matúš Krajňák. Získal zaň cenu Best Digital Short Form Series na Seriencamp 2022 aj Best LGBTQ+ Series Q3 Award na tohtoročnom London Web Feste. Hlavným hrdinom seriálu je queer mileniál Milan, vtipný a sarkastický vloger, ktorý žije v Londýne a so svojimi oddanými followermi sa delí o intímne zážitky. Na festivale bude uvedených päť častí seriálu.

Festival ponúkne aj niekoľko ďalších domácich diel s LGBTI+ tematikou. V sekcii **Classics** sa budú popri ***Hodinách*** (*The Hours*) britského režiséra Stephena Daldryho premietať aj slovenskí ***Anjeli***. Rozprávajú príbeh úspešného divadelníka Michala, ktorý po tom, ako mu diagnostikujú nevyliečiteľnú chorobu, odchádza na samotu, kde rekapituluje svoj život a píše knihu spomienok. Spoločnosť mu robia jeho životná láska a ošetrovateľka a do vypätej atmosféry prichádza charizmatický cudzinec, ktorý sa o Michala intenzívne zaujíma... Režisér a scenárista **Róbert Šveda**, známy aj vďaka televíznym seriálom *Mesto tieňov*, *Dr. Ludsky* či *Odsúdené*, nadväzuje vo svojom druhom filme *Anjeli* na debut *Démoni*. Do hlavnej úlohy obsadil Petra Bebjaka, okrem neho diváci uvidia Kristínu Farkašovú-Tormovú, Andreja Dúbravského, Juraja Zetyáka, Jána Jackuliaka či Elenu Podzámsku. Komorný príbeh o potrebe lásky a čakaní na zjavenie uvedie festival pri príležitosti desiateho výročia jeho premiéry a za osobnej účasti režiséra.

V programe je aj krátky slovenský film Andreja Hofera ***O konci seba***, v ktorom hlavný hrdina čelí tlaku materinskej lásky aj katolíckej viery. Keď ho priateľ z detstva prehovorí na výlet k jazeru, hľadá odvahu otvoriť sa. Spolu s maďarským emotívnym dokumentom o vzťahu matky a jej transrodového syna ***Tobi vo farbách dúhy*** (*Tobi színei*, r. Alexa Bakony) sa bude premietať krátky slovenský animovaný film Nika Mlynarčíka ***Bodies of Water***.

Dokument Romana Stráňaia ***Prvý slovenský PRIDE*** sa zase vráti k dúhovému pochodu z roku 2010, predstaví LGBTI+ aktivizmus 90. rokov minulého storočia, ako aj dôležité momenty, ktoré viedli k vzniku prvého PRIDU na Slovensku. Premietanie filmu bude spojené s diskusiou s Hanou Fábry z prvého lesbického združenia Museion, Róbertom Furielom, riaditeľom PRIDU Košice, Richardom Feketem, organizátorom Dúhového PRIDU Bratislava 2010 – 2012, a Jarom Gyuríkom, aktivistom a organizátorom Gay Plesu a diskoték v Kamel klube.

Slovenskú audiovizuálnu tvorbu v programe uzatvára samotný spot festivalu režisérky Ivany Hucíkovej z prostredia akvabel. „Motív skoku do vody, ponorenia sa a následného nádychu sa okrem spotu objavuje v rozličných významoch aj vo viacerých festivalových filmoch, či už ako prejav extatickej radosti alebo naopak bezradnosti, trucu či zúfalstva. Takmer vždy je však spätý s existenciálne vyhrotenou situáciou. Slogan *Ponor sa s nami do života* vlastne zodpovedá leitmotívu šestnásteho ročníka Filmového festivalu inakosti, ktorý má prostredníctvom svojich filmových queer hrdinov a hrdiniek ambíciu inšpirovať k plnohodnotnému a autentickému žitiu“, dopĺňa riaditeľka festivalu Zita Hosszúová.

Premietania prebiehajú od 23. do 29. novembra na Filmovej a televíznej fakulte VŠMU na Svoradovej ulici a v Kine Mladosť na Hviezdoslavovom námestí v Bratislave. Diváci uvidia 51 filmov z 31 krajín sveta, z toho 27 celovečerných a 24 krátkych. Súčasťou programu sú aj diskusie (Od Imricha Matyáša po referendum 2015: LGBTI+ aktivizmus na Slovensku, Prvý slovenský PRIDE, Teplá vlna naživo, Čo prežívajú rodičia LGBTI+ detí?, Dúhová živá knižnica), Tep La Ren Cabaret a workshop Amnesty International Pár krokov v cudzích topánkach. Vstupenky a cinepassy (permanentky) sú v predaji na portáli cinepass.sk.

**16. ročník Filmového festivalu inakosti je venovaný pamiatke Juraja Vankuliča a Matúša Horvátha.**

Podrobnejšie informácie o festivale sú k dispozícii na:

www.ffi.sk · www.cinepass.sk/ffi

**Organizátor:** Iniciatíva Inakosť, Kvír film

**Dotácie a podpora:**

Festival finančne podporil Audiovizuálny fond.

Na realizáciu projektu bola poskytnutá dotácia z Nadácie mesta Bratislavy.

Podujatie je realizované s finančnou podporou Ministerstva kultúry SR.

**Hlavní partneri:** NYX · Tepláreň · FTF VŠMU · Kino Mladosť · Kino Lumière · Taliansky kultúrny inštitút · KRFT · MyCinepass

**Mediálni partneri:** Rádio FM · Queer Slovakia · Citylife.sk · QYS · Kinema · Dúhy.sk · Asian Movie Pulse · easternKicks

**Partneri:** Amnesty International · Roman Stráňai · Združenie rodičov a priateľov LGBTI+ ľudí · Dúhový PRIDE Bratislava · Víno Lednár

**Iniciatívy:**

Ide nám o život (idenamozivot.sk) · Slovenská Tepláreň (slovenskateplaren.sk)